USA: Åtte år gammel gutt døde i varetekt
Det bekrefter amerikanske toll- og grensemyndigheter i en pressemelding tirsdag kveld. Gutten døde natt til tirsdag lokal tid. På julaften skal gutten ha vist tegn på sykdom og ble fraktet til et sykehus sammen med sin far i Alamogordo i New Mexico, ifølge myndighetene. Der fikk han påvist forkjølelse og feber. Han ble gitt medisiner, men ble skrevet ut på senere på ettermiddagen. På kvelden ble Felipe returnert til sykehuset med kvalme og oppkast, men han døde noen timer senere.Tiltredende leder for spansk- og Latin-Amerika-gruppen i Kongressen, Joaquin Castro, kommenterer dødsfallet til 8-åringen natt til andre juledag. Han navngir også gutten. «8-årige Felipe Alonzo-Gomez’ død i går natt mens han var i varetekt hos amerikanske toll- og grensemyndigheter (CBP) gjør meg svært trist, og jeg kondolerer familien.» Castro oppfordrer til en gjennomgang av tragedien når de vender tilbake til arbeid. «Denne administrasjonens politikk med å avvise folk fra lovlige inngangspunkter, kjent som «metering», setter familier og barn i stor fare (...) Det står igjen mange ubesvarte spørsmål, blant annet hvor mange barn som har omkommet mens de har vært i varetekt hos CBP. Med to dødsfall som vi kjenner til bare de siste ukene, vil Kongressen fortsette å legge press på Justis- og beredskapsdepartementet til vi får svar.» Dødsårsaken er så langt ukjent. Ifølge amerikanske myndigheter har både myndighetene i hjemlandet og guttens pårørende blitt varslet. Amerikanske toll- og grensemyndigheter (CBP) har ikke kommentert saken ut over pressemeldingen, men sier de vil komme med en redegjørelse om kort tid. Dette er andre gangen et barn dør i varetekt i USA denne måneden. Tidligere i desember døde en syv år gammel jente fra Guatemala av dehydrering og sjokk, etter at hun ble pågrepet av grensekontrollen i USA. Jenta ble sendt til sykehuset i El Paso og døde mindre enn 24 timer etter at hun ankom. Syvåringen skal «ikke ha spist eller fått vann på flere dager», stod det i en uttalelse fra CBP. Foreldrene til syvåringen har i senere tid avvist at hun ikke fikk mat og vann før hun og faren hennes ble pågrepet på grensen til Mexico. Flere tusen migranter går gjennom Mexico med USA som mål. De fleste av dem flykter fra fattigdom og gjengvold i El Salvador, Guatemala og Honduras.
Felipe Alonzo-Gomez skal være den åtte år gamle gutten fra Guatemala som døde i varetekt hos amerikanske toll- og grensemyndigheter. Han er det andre barnet som dør i varetekt denne måneden.